**Ansøgning om miljøgodkendelse**

**for**

**svineproduktionen**

**Aslundvej 126**

**9310 Vodskov**

# A. Oplysninger om ejer og ejerforhold

Husdyrbrugets adresse Aslundvej 126

CVR-nummer 42256331

CHR-nummer 112664

Kommune Aalborg Kommune

Ejendomsnummer 8510616705

Matrikel-nr. 49p, Hjallerup Fjerding, Hjallerup.

Ansøger og ejer Striben Agro ApS

Civagaardsvej 1 9330 Dronninglund

 Mobil: 40302092

Mail: fkj@civagaard.dk

Kontaktperson på miljøsagen: Samme som ejer

Andre husdyrbrug drevet af ansøger Stribenvej 40

 Gl. Lyngdrupvej 9

Biaktiviteter Ingen

Ansøgningsskema 228802

Repræsentant Miljø & Natur Landbrugsrådgivning

Byrumvej 30, 9940 Læsø

CVR 25914562

Jakob Altenborg

jakob@miljoeognatur.dk,

mobil 26259791

# Forord

Miljøkonsekvensrapport

Denne rapport beskriver de miljømæssige konsekvenser ved det ansøgte projekt på Aslundvej 126. Det ansøgte omfatter dyrehold i eksisterende stalde, samt etablering af ny sostald på 8323 m2, ny klimastald på 7755 m2, tilbygning til eksisterende stald på 874 m2 samt fire nye gyllebeholdere på hver 1050 m2.

Rapporten er en miljøkonsekvensrapport. Rapporten behandler de potentielle væsentlige miljøpå-virkninger.

Rapporten indeholder en beskrivelse og vurdering af den sandsynlige væsentlige indvirkning på miljøet, som det ansøgte vurderes at medføre. Rapporten danner grundlaget for kommunens afgørelse om miljøgodkendelse for ejendommen.

# Ikke teknisk resumé

Ansøger (ejer) søger om den fleksibilitet, der ligger i at komme over på stipladsmodellen på Aslundvej 126, 9310 Vodskov. I samme forbindelse vil produktionsarealet bliver udvidet med en ny sostald på 8323 m2, ny klimastald på 7755 m2, tilbygning til eksisterende stald på 874 m2 samt 4 nye gyllebeholdere på hver 1050 m2.

Fleksibiliteten ved den nye godkendelsesordning består i at det er valgfrit hvor mange dyr der produceres og til hvilken vægt de produceres, så længe at produktionen overholder dyrevelfærdsreglerne.

Ejendommen er beliggende i landzonen, ca. 4,7 km nord for V. Hassing som er den nærmeste byzone i området. Der er ca. 4,3 km til nærmeste samlede bebyggelse. Nærmeste nabo ligger i en afstand af ca. 1,5 km.

Lugtemissionerne i forhold til enkelt bolig, samlet bebyggelse og byzone er overholdt.

Der er i godkendelsen beskrevet forhold som støv, skadedyr, affald, lys og indkørselsforhold og hvorledes man vil sikre, at det ikke giver problemer i forhold til omkringboende. Der er tale om udvidelse af produktionen i forhold til den nuværende produktion, men i forhold til de hensyn der tages i forhold til naboer og miljø, skønnes det ikke at give anledning til øgede gener for omkringboende.

Fleksibiliteten giver mulighed for at kunne udnytte staldanlægget optimalt, og producere det antal grise anlægget giver mulighed for.

Beregningerne er foretaget, så der tages højde for de værst tænkelige emissioner af ammoniak og lugt ved evt. ændringer i staldene. For husdyrbruget er der krav om at anvende den bedst tilgængelige teknik i forhold til at begrænse ammoniakfordampningen. Dette er i lovgivningen omsat til et bestemt krav til mængden af ammoniak, der må komme fra husdyrbruget. I forbindelse med godkendelsen bliver gylletankene overdækket og der etableres gyllekøling i den nye sostald for at reducere ammoniakudledningen.

Beregningerne viser, at hverken natur beskyttet efter danske nationale regler eller efter EU-regler, vil modtage mere ammoniak end de grænser, der er sat herfor i lovgivningen. Grænserne er langt fra nået.

[A. Oplysninger om ejer og ejerforhold 2](#_Toc80940384)

[Forord 3](#_Toc80940385)

[Ikke teknisk resumé 4](#_Toc80940386)

[B. Oplysninger om husdyrbruget og det ansøgte 7](#_Toc80940387)

[Tidligere godkendelser 7](#_Toc80940388)

[Biaktiviteter 7](#_Toc80940389)

[B.1 Indretning og drift af anlæg mm. 7](#_Toc80940390)

[Opbevaring og håndtering af husdyrgødning 7](#_Toc80940391)

[B.2 Anlægsarbejder, bygningsændringer mm. 8](#_Toc80940392)

[B.3 Forhold til andre husdyrbrug 8](#_Toc80940393)

[B.4 Beliggenhed og omgivelser 9](#_Toc80940394)

[Landskabs og planmæssige forhold 10](#_Toc80940395)

[B.5 Ammoniakemission 12](#_Toc80940396)

[Natur 12](#_Toc80940397)

[B.6 Lugtemission 15](#_Toc80940398)

[B.7 Emissioner og genepåvirkninger 16](#_Toc80940399)

[Støj 16](#_Toc80940400)

[Rystelser 17](#_Toc80940401)

[Lys 17](#_Toc80940402)

[Fluer og skadedyr 18](#_Toc80940403)

[Støv 18](#_Toc80940404)

[Transport 19](#_Toc80940405)

[Egenkontrol 20](#_Toc80940406)

[Risici og håndtering 20](#_Toc80940407)

[B.8 Affaldsproduktion og ressourceforbrug 21](#_Toc80940408)

[Fast affald 23](#_Toc80940409)

[Døde dyr 23](#_Toc80940410)

[Spildevandsmængde 24](#_Toc80940411)

[Energiforbrug 24](#_Toc80940412)

[Vandforbrug 24](#_Toc80940413)

[Reststoffer 25](#_Toc80940414)

[Foder 25](#_Toc80940415)

[B.9 Valg af BAT 26](#_Toc80940416)

[B.10 Grænseoverskridende virkninger 26](#_Toc80940417)

[IE-husdyrbrug 27](#_Toc80940418)

[C.1 Foranstaltninger ved ophør 27](#_Toc80940419)

[C.2 Anvendelse af BAT råvarer, energi, vand og management 27](#_Toc80940420)

[Management 27](#_Toc80940421)

[BAT energi 28](#_Toc80940422)

[BAT vand 29](#_Toc80940423)

[BAT – råvarer 29](#_Toc80940424)

[Samlet BAT-vurdering 30](#_Toc80940425)

[C.3 Ikke teknisk resume af væsentlige alternativer 30](#_Toc80940426)

[Miljøkonsekvensrapport 31](#_Toc80940427)

[E.1-a Udformning, dimensioner mm. 31](#_Toc80940428)

[E.1-b Forventede indvirkning på miljøet 31](#_Toc80940429)

[Vandmiljø 32](#_Toc80940430)

[Natur 32](#_Toc80940431)

[Naboer/lugt 32](#_Toc80940432)

[E.1-c Risiko for ulykker mm. 32](#_Toc80940433)

[Risici og håndtering 32](#_Toc80940434)

[Beskrivelse af risikominimering 33](#_Toc80940435)

[E.1-d Væsentlige alternativer 34](#_Toc80940436)

[E.2 Ikke teknisk resume 34](#_Toc80940437)

[E.3 Kompetente ekspert 34](#_Toc80940438)

[F.1-a Husdyrbrugets placering 34](#_Toc80940439)

[F.1-b Fysiske karakteristika 34](#_Toc80940440)

[F.1-c Energibehov og forbrug 34](#_Toc80940441)

[F.1-d Reststoffer og emissioner 35](#_Toc80940442)

[F.2 Rimelige alternativer 35](#_Toc80940443)

[F.3 Referencescenarie 35](#_Toc80940444)

[F.4 35](#_Toc80940445)

[F.5-a Anlæggelse og tilstedeværelse af husdyrbruget 36](#_Toc80940446)

[F.5-b Brugen af naturressourcer 36](#_Toc80940447)

[F.5-c Emission af forurenende stoffer 36](#_Toc80940448)

[F.5-d Faren for sundhed, kulturarv og miljø 37](#_Toc80940449)

[F.5-e Kumulation 37](#_Toc80940450)

[F.5-f Indvirkning på klimaet 37](#_Toc80940451)

[F.5-g Anvendte teknologier 37](#_Toc80940452)

[F.6 Metoder eller beviser 37](#_Toc80940453)

[F.7 Påtænkte foranstaltninger 37](#_Toc80940454)

[F.8 Større ulykker og katastrofer 37](#_Toc80940455)

[F.9 Ikke teknisk resume 38](#_Toc80940456)

[F.10 Referenceliste 38](#_Toc80940457)

# B. Oplysninger om husdyrbruget og det ansøgte

### Tidligere godkendelser

Tillæg til Miljøgodkendelse 2015

### Biaktiviteter

Ingen

# B.1 Indretning og drift af anlæg mm.

Der er tale om en ejendom med søer og smågrise. Produktionsarealet udgør samlet 17892 m2 nettoareal til grise. Alle stalde til grise er indrettet med delvise spaltegulve.

De enkelte staldafsnit er opdelt og opmålt efter om afsnittet er adskilt forureningsmæssigt fra andre afsnit. Herefter er anvendt staldenes nettoareal. Nettoarealerne er beregnet ved at udregne størrelsen på en sti og derefter beregne det samlede stiareal. Denne metode vurderes at give det mest korrekte nettoareal.

Nedenstående skema viser nettoarealet.

|  |  |  |  |  |  |  |
| --- | --- | --- | --- | --- | --- | --- |
| Stald navn | Dyretype og staldsystem | Sti størrelsem2 | Sti antal | Areal ansøgt(m2) | Areal Nudrift(m2) | Areal 8-årsdrift(m2) |
| Sostald 1 | Søer – fareDelvist spaltegulv |  |  | 1589 | 1589 | 1589 |
| Sostald 1 | SøerDelvist spaltegulv |  |  | 2507 | 2390 | 2390 |
| Sostald 1 | PolteDelvist spaltegulv |  |  | - | 271 | 271 |
| Sostald 2 | Søer - fareDelvist spaltegulv | 4,674,46 | 264264 | 12331177 | - | - |
| Sostald 2 | Søer - løsgåendeDelvist spaltegulv | 439222 | 44 | 1755889 | - | - |
| Sostald 2 | PolteDelvist spaltegulv | 114 | 14 | 1601 | - | - |
| Drægtighedsstald | Søer Delvist spaltegulv | 134 | 6 | 805 | - | - |
| Klimastald  | SmågriseDelvist spaltegulv | 9,9 | 640 | 6336 | - | - |

### Opbevaring og håndtering af husdyrgødning

Gyllebeholder er etableret således at bund og vægge er tætte, og den kan modstå mekaniske, termiske og kemiske påvirkninger. Gyllebeholdere tømmes regelmæssigt af hensyn til vedligeholdelse og inspektion. Eksisterende gyllebeholder overdækkes i forbindelse med udnyttelsen af godkendelsen og alle nye gyllebeholder overdækkes ligeledes.

Gyllevognene vil fyldes med sugestuds. Herved elimineres mulighederne for gyllespild i forbindelse med pumpefejl og påfyldning af gyllevogn. Anvendelse af sugestuds betragtes som den mest miljøforsvarlige måde at fylde gyllevognen.

Samlet vurderes gylleopbevaringen at leve op til BAT

Der er en samlet opbevaringskapacitet på ejendommen på 30000 m3, som udgøres af 5 gyllebeholdere på hver 5000 m3. Hertil kommer beholder på Stribenvej 40 på 5000 m3. Det vurderes ud fra normtal 2020, at der under normale forhold produceres ca. 38.425 m3 husdyrgødning på ejendommen, og der således tilstrækkelig opbevaringskapacitet på ejendommen. Beregningen er foretaget med udgangspunkt i 3400 søer og 125.000 smågrise.

**Vurdering**

Samlet vurderes gylleopbevaringen og håndteringen af gylle at leve op til BAT, herunder følges generel lovgivning på området.

Ligeledes vurderes bygningerne størrelse og indretning at leve op til kravene til hold af søer.

**Erhvervsmæssigt nødvendigt**

Ejendommen er købt med baggrund i mulighederne for udvidelse af produktionen, idet placeringen i forhold til naboer og natur er meget fordelagtig. Udvidelsen til 3400 søer med smågrise er således en væsentlig del af virksomhedens langsigtede planlægning. Virksomheden er i drift og udvikling og en udvidelse af ejendommens produktion ses således som en naturlig og nødvendig del af driften af ejendommen, og samles vurderes det ansøgte at være erhvervsmæssigt nødvendigt for ejendommens fortsatte drift.

De nye gyllebeholdere er nødvendige, da der uden de nye gyllebeholdere mangler opbevaringskapacitet jf. vurderingen af gyllekapacitet i punkt B1. Med den nye gylle beholder har ejendommen en opbevaringskapacitet svarende til 9 måneder. Gyllebeholderen er derfor erhvervsmæssig nødvendig for at overholde kravet om minimum 9 mdr. opbevaringskapacitet og den resterende kapacitet er en bufferkapacitet.

# B.2 Anlægsarbejder, bygningsændringer mm.

Der skal etableres en ny sostald på ca. 8323 m2, ny klimastald på 7755 m2, en tilbygning på 874 m2, samt 4 nye gyllebeholdere på hver 1050 m2. Der skal etableres overdækning af gyllebeholderne.

Placeringen af bebyggelse fremgår af kortmaterialet i husdyrgodkendelse.dk, samt af indsendte situationsplan.

# B.3 Forhold til andre husdyrbrug

Anlægget er hverken teknisk, forureningsmæssigt eller driftsmæssigt forbundet med andre husdyrbrug.

Bedriften omfatter yderligere to ejendomme med husdyrproduktion, Stribenvej 40 og Gl. Lyngdrupvej 9. Alle ejendomme drives uafhængigt af hinanden, og der er ingen teknisk, drifts eller forureningsmæssig sammenhæng mellem ejendommene.

# B.4 Beliggenhed og omgivelser

I husdyrgodkendelse.dk er angivet afstande til naboer, skel, vej mm. jf. husdyrlovens §§ 6, 7 og § 8.

Afstande § 6

|  |  |  |  |
| --- | --- | --- | --- |
| **Område** | **Afstand** | **Beskrivelse** | **Afstandskrav** |
| Eksisterende eller ifølge kommuneplanens fremtidige byzoneellersommerhusområde | 4714 m | V. Hassing | 50 m |
| Område i landzone, der i lokalplan er udlagt til boligformål, blandet bolig og erhvervsformål eller med henblik på beboelse, institutioner, rekreative formål og lign.  | 4067 m | Erhvervsområde | 50 m  |
| Nabobeboelse  | 1299 m | Stribenvej 40 | 50 m |

Afstande § 8

Afstandskravene er vurderet i husdyrgodkendelse.dk. Såfremt at afstandskravet ikke er overholdt vil der være en beskrivelse af hvorfor, men i de tilfælde hvor afstandskravene er overholdt vurderes det ikke at være nødvendigt med yderligere beskrivelse.

|  |  |  |  |  |
| --- | --- | --- | --- | --- |
| **Nærmeste…** | **Afstand****meter** | **Afstandskrav** | **Afstandskrav overholdes** | **Beskrivelse** |
| Enkelt vandindvindingsanlæg | 141 | 25 m | Ja |  |
| Fælles vandindvindingsanlæg | 3724 | 50 m | Ja |  |
| Vandløb | 115 | 15 m | Ja |  |
| Dræn | - | 15 m | Ja |  |
| Sø | 70 | 15 m | Ja | Klimastald |
| Privat fælles vej/ offentlig vej | 688 | 15 m | Ja |  |
| Levnedsmiddelvirksomhed | >25  | 25 m | Ja |  |
| Beboelse på samme ejendom | 73 | 15 m | Ja |  |
| Naboskel | 7 | 30 m | Nej | Fra gyllebeholderDispensation søges |

Afstandene i § 8 er kun gældende for nye anlæg eller i forbindelse med udvidelser/ændringer, som medfører en forøget forurening.

Nærmeste sårbare natur er ligeledes angivet i husdyrgodkendelse.dk.

Afstande til nærmeste naturområder er følgende:

|  |  |  |  |
| --- | --- | --- | --- |
| **Naturkategori** | **Afstand****meter** | **Beskrivelse** | **§7 afstand overholdt** |
| Kategori 1 natur | 7374 | Overdrev | Ja (mindst 10 m) |
| Kategori 2 natur | 3074 | Overdrev | Ja (mindst 10 m) |
| Kategori 3 natur | 572 | Mose | - |

Afstand til skel

Afstand til skel fra nye gyllebeholdere overholdes ikke. Der ligger i forvejen en gyllebeholder nærmere end 30 m fra skel. Skellet er markskel og der er ingen bolig eller have tilknyttet nabomatriklen. Det ønskes at holde gyllebeholderne samlet og derfor er det naturligt at placere dem sammen med allerede eksisterende beholder. Placeringen af gyllebeholderne som ansøgt vil ligeledes også betyde de ikke ville lægge hindringer i vejen for eventuelle fremtidige udvidelse udover det ansøgte. Det vurderes at Aalborg kommune kan give dispensation jf. ovenstående og dispensationen søges hermed.

**Vurdering**

Som det fremgår af ovenstående, er alle afstandskrav i husdyrgodkendelseslovens §§ 6, 7 og 8 ikke overholdt. Det er vurderet at der kan dispenseres for afstandskravet til skel, da der ikke er reelle alternativer placeringer.

### Landskabs og planmæssige forhold

Ejendommen er beliggende i et landbrugsområde der i kommuneplanen er udlagt med nedenstående særlige retningslinjer. Der er i øvrigt ingen væsentlige planmæssige forhold.

Området er præget af landbrugsproduktion og naturområder, samt spredt bymæssig bebyggelse.

Anlægget er placeret inden for følgende områder og zoner:

|  |  |  |
| --- | --- | --- |
| (Kommuneplan 2017-2028) | **Ja** | **Nej** |
| Bevaringsværdige landskaber  |  | x |
| Uforstyrrede landskaber |  | x |
| Større sammenhængende landskaber |  | x |
|  |  |  |
| Værdifulde Geologiske områder  |  | x |
| Kystnærhedszonen |  | x |
| Værdifulde kulturarvsområder |  | x |
| Kulturhistorisk bevaringsværdi |  | x |
| Værdifulde landbrugsområder  |  | x |
| Store husdyrbrug |  | x |
|  |  |  |
| Økologiske forbindelser | x |  |
| Potentielle økologiske forbindelser |  | x |
| Naturbeskyttelsesområder |  | x |
| Potentielle naturbeskyttelsesområder |  | x |
| Natura2000 |  | x |
| Skovrejsning uønsket | x |  |
|  |  |  |
| Lavbundsareal |  | x |
| Kirkebyggelinjer |  | x |
| Skovbyggelinjer |  | x |
| Strand-, Sø- og Å-beskyttelseslinjer | x |  |
| Beskyttede sten- og jorddiger |  | x |
| Klitfredning |  | x |
|  |  |  |
| Fund og fortidsminder (Totalliste med både fredede og ikke-fredede. Kun beskyttelseslinjerne indgår i KP. Selve fortidsminderne er en statslig opgave. |  | x |

**Økologiske forbindelser**

Retningslinje 11.3.8

I de økologiske forbindelser, der er vist på ovenstående kort, skal planlægning og administration vedrørende arealanvendelsen og tilstanden forbedre levesteder og spredningsmuligheder for de dyr og planter, som forbindelserne skal sikre.

Redegørelse

De økologiske forbindelser skal sikre, at bestande af planter og dyr kan spredes i landskabet og udveksle tilstrækkeligt med individer og gener til at fastholde en sund udvikling. Samtidig skal forbindelserne gøre det muligt for plante- og dyrearter at komme til de nye levesteder, der skabes i landskabet. Det gælder eksempelvis nye vandhuller, vådområder, skovrejsning og læhegn. De økologiske forbindelser omfatter de nuværende værdifulde naturområder. Mellem disse er udpeget et netværk bestående af mindre naturområder og potentielle naturområder som kan forbedre størrelsen og sammenhængen i naturområderne hvorved spredningsmuligheder og naturværdierne kan forbedres. Udpegningen af økologiske forbindelser indgår i udpegningen af Grøn-blå struktur, jf. retningslinie11.1.2, idet ønsket om at forbedre sammenhængen i naturområderne er en vigtig del af den Grøn-blå struktur.

Der er udpeget store overordnede forbindelser mellem de vigtigste naturområder, men der findes samtidig et net af små forbindelser og ledelinier over alt i landskabet fx langs markveje og små vandløb. Beskyttelsen af disse mindre landskabselementer er indeholdt i retningslinie 11.3.3.

De udpegede forbindelser kan opdeles i seks kategorier:

* Skovforbindelser (inkl. områder med skovrejsning eller mange levende hegn),
* tørbundsforbindelser (overdrev, heder, klitområder mv.),
* våde forbindelser (vandløb og deres omgivelser, moser osv.),
* strandengsforbindelser,
* vandhulsområder, hvor tætheden af vandhuller er stor og muliggør spredning, samt
* åbne områder (uden skov, hegn og lignende), der er særligt værdifulde for rastende fugle.

De økologiske forbindelser er forskellige med hensyn til naturtyper og arter, men de rummer alle en koncentration af værdifuld natur som beskyttede naturtyper og skove. I forvaltningen af de økologiske forbindelser er det vigtigt at vurdere, om en påtænkt ændring i arealanvendelsen eller tilstanden er forenelig med de naturtyper og arter, forbindelsen skal sikre. En ændring i form af fx tilplantning kan være gavnlig for en skovforbindelse, men uønsket i forbindelse med lysåbne naturarealer som enge, heder og overdrev.

**Skovrejsning uønsket**

Retningslinje 11.2.5

På ovenstående kort angives udpegede områder, hvor skovtilplantning er uønsket.

Redegørelse

Udpegningen af områder, hvor skovrejsning er uønsket, betyder, at der i disse områder ikke kan plantes skov. Eksisterende, lovligt anlagte skove og fredskovspligtige arealer berøres ikke af udpegningen.

Skovloven indeholder definitionen af skov, og eksempelvis læhegn er ikke omfattet af forbuddet.

Udpegningen er begrundet i ønsket om at friholde landskabelige sammenhænge, geologiske spor, natur- og kulturværdier m.v. for tilplantning. Den omfatter de internationale naturbeskyttelsesområder, fredede områder og en række kirkers og andre kulturspors omgivelser.

Indtil råstofforekomsterne er indvundet, er graveområder for råstofindvinding udpeget som områder, hvor skovrejsning er uønsket. Efter råstofindvinding overgår de til en ny status, som angivet på ovenstående kort.

**Vurdering**

De to nordligste gyllebeholdere er beliggende indenfor å-beskyttelseslinjen. Det er tilladt at opføre nødvendige landbrugsbygninger indenfor å-beskyttelseslinjen. Gyllebeholderne er nødvendige for driften af ejendommen og de bør placeres som ansøgt, da de alternativt vil kunne komme i vejen for yderligere udvidelser på ejendommen. Projektet vurderes at være i overensstemmelse med kommuneplanens rammer.

**Samlet vurdering**

Produktionen overholder ikke alle afstandskrav. Det er dog vurderet at der kan dispenseres for afstandskravet til skel.

# B.5 Ammoniakemission

Den totale ammoniakemission fra ejendommen udgør 15871 kg N/år, hvilket er en stigning på 11033 kg N/år i forhold til både den tilladte drift og på 10967 kg/år i forhold 8-årsdriften.

### Natur

Påvirkning af den omkringliggende natur gennem deposition af ammoniak kan i visse tilfælde medføre en væsentlig påvirkning af naturen. Der er dog opstillet en række krav og kriterier for hvornår en påvirkning er væsentlig, og bedriften overholder disse krav til alle særligt sårbare kategori 1 og 2 naturtyper i området.

|  |  |
| --- | --- |
| **Naturtyper** | **Fastsat beskyttelsesniveau** |
| Kategori 1. § 7 stk. 1, nr. 1Ammoniakfølsomme naturtyper (bilag 3 pkt. D), beliggende *inden* for Natura 2000-område og omfattet af udpegningsgrundlaget og kortlagt, samt heder og overdrev i øvrigt, som er beliggende *inden* for et Natura 2000-område og omfattet af naturbeskyttelseslovens § 3. | Max. **total**deposition (afhængig af antal husdyrbrug i nærheden\* af naturområdet): 0,2 kg N/ha/år ved > 1 husdyrbrug0,4 kg N/ha/år ved 1 husdyrbrug0,7 kg N/ha ved 0 husdyrbrug. |
| Kategori 2. § 7 stk. 1, nr. 2Ammoniakfølsomme naturtyper (bilag 3 pkt. D) beliggende *uden* for internationale naturbeskyttelses-områder: Højmoser, lobeliesøer, heder større end 10 ha samt overdrev over 2,5 ha der er omfattet af naturbeskyttelseslovens [§ 3](http://teknik.lovportaler.dk/?hashparam=p3&schultzlink=lov19920009#p3). | Max. **total**deposition på 1,0 kg N/ha pr. år. |
| Kategori 3. Heder, moser og overdrev, som er beskyttet af naturbeskyttelseslovens § 3 men som er beliggende uden for Natura 2000-områder, samt ammoniakfølsomme skove større end 0,5 ha og mere end 20 m brede. | Max. **mer**deposition på 1,0 kg N/ha pr. år. Kommunen kan tillade en merdeposition, der er større end 1,0 kg N/ha pr. år, men ikke stille krav om mindre merdeposition end 1,0 kg N/ha pr. år. |

\*Antallet af husdyrbrug i nærheden for kategori 1-natur, opgøres som en summering af:

*1) antallet af husdyrbrug med en emission på mere end 150 kg NH3-N pr. år inden for 200 m,*

*2) antallet af husdyrbrug med en emission på mere end 450 kg NH3-N pr. år inden for 200-300 m,*

*3) antallet af husdyrbrug med en emission på mere end 750 kg NH3-N pr. år inden for 300-500 m,*

*4) antallet af husdyrbrug med en emission på mere end 1.500 kg NH3-N pr. år inden for 500-1.000 m, og*

*5) antallet af husdyrbrug med en emission på mere end 5.000 kg NH3-N pr. år inden for 1.000-2.500 m.*

Nedenstående skema viser depositionen til de forskellige naturkategorier som totaldeposition (kategori 1 og 2 natur) og som merdeposition (kategori 3 natur). Såfremt bekendtgørelsens afskæringskriterier som angivet i skemaet ovenfor ikke er overholdt vil det enkelte punkt efterfølgende blive beskrevet yderligere og vurderet. Er kriterierne overholdt vil der ikke blive foretaget yderligere vurderinger.

|  |  |  |  |  |
| --- | --- | --- | --- | --- |
| **Naturkategori** | **Kumulation** | **Totaldeposition****Kg N/ha/år** | **Merdeposition****Kg N/ha/år** | **Vurdering** |
| Kategori 1 natur | 0 | 0,0 | - | Nærmeste kategori 1 natur ligger over 7000 m væk. Produktionen medfører deposition i området på 0,0 kg N/ha/år og bekendtgørelsens krav til totaldeposition til kategori 1 natur overholdes. Det vurderes at produktionen ikke medfører en væsentlig påvirkning af området. Kumulation er ligeledes vurderet.  |
| Kategori 2 natur |  | 0,1 | - | Nærmeste kategori 2 natur ligger ca. 3 km væk. Bekendtgørelsens krav til totaldeposition til kategori 2 natur overholdes. Det vurderes at produktionen ikke medfører en væsentlig påvirkning af området. |
| Kategori 3 natur |  | Op til 1,7 | Op til 1,2 | Nærmeste kategori 3 natur ligger øst for ejendommen i form af en mose. Merdepositionen set i forhold til 8 års driften udgør op til 1,2 kg N/ha/år, og bekendtgørelsens afskæringskriterier for kategori 3 natur er dermed ikke overholdt. |

Kategori 3 natur

Merdepositionen til mose 2 og mose 5 udgør 1,2 og 1,1 kg N/ha/år, og overskrider dermed bekendtgørelses afskæringskriterier i forhold til merdeposition til kategori 3 natur. Fælles for begge områder er at de umiddelbart mest har karakter af skov, og især mose 5 er af minimal størrelse – ca. 0,5 ha – og beliggende i et større dyrket område. Mosen må derfor vurderes at modtage en ikke uvæsentlig påvirkning med kvælstof fra de omkringliggende marker. Begge moser vurderes at tilhøre kategorien rigkær med en tålegrænse på 15-25 kg N/ha/år. Baggrundsbelastningen for området er 12,5 kg N/ha/år (kilde Danmarks Miljøportal). Dermed vil den laveste del af tålegrænsen være overskredet med 0,2 kg N/ha/år ift. Mose 5 og Mose 2. Tålegrænsen vurderes udfra luftfoto at være højere for de to moser. Der vurderes derfor at en merdeposition på 1,1 og 1,2 kg N/ha/år ikke vil medføre en væsentlig ændringen af tilstanden i moserne.

**Beskyttede arter**

Dyr og planter omfattet af bilag IV kan have levested, fødesøgningsområde eller sporadisk opholdssted på eller omkring bedriften og bedriftens arealer. På baggrund af Faglig Rapport nr. 635, 2007 ”Håndbog om dyrearter på habitatdirektivets bilag IV” fra Danmarks Miljøundersøgelser, samt Videnskabelig Rapport nr. 50, 2013 ”Overvågning af arter 2004-2011” fra Nationalt Center for Miljø og Energi, vurderes det at følgende bilag IV-arter kan have levested, fødesøgningsområde eller sporadisk opholdssted på eller omkring bedriften og udbringningsarealerne.

|  |  |  |
| --- | --- | --- |
| **Navn** | **Registreret forekomst** | **Udbredelsesområde** |
| Odder | X | X |
| Markfirben |  | X |
| Stor vandsalamander |  | X |
| Spidssnudet frø | X | X |
| Løgfrø | X |  |
| Grøn mosaikguldsmed | X |  |
| Arter af flagermus |  | X |
| Ulv |  | X |

*Arter der kan have levested, fødesøgningsområde eller sporadisk opholdssted omkring anlægget.*

Den nærmeste sø hvor der er fundet for bilag IV-arter (spidssnudet frø) ligger i en afstand af ca. 950 m øst for anlægget. Produktionen påvirker området totalt med 0,8 kg N/ha/år. Merdepositionen er beregnet til 0,5 kg N/ha/år.

For de øvrige arter gælder at odder er registreret i området omkring Gerå og løgfrø og grøn mosaikguldsmed på lokaliteter længere væk end den nærmeste sø. Fælles for alle lokaliteter er at merdepositionen er væsentlig under 1,0 kg N/ha/år, jf. oplysninger på Naturdata gennem Danmarks miljøportal.

Danmark har jf. Biodiversitetskonventionen forpligtet sig til at standse tabet af biologisk mangfoldighed. Arter, som er forsvundet fra Danmark eller truet af udryddelse er registreret som sådan på Den danske Rødliste.

**Vurdering**

Ejendommen overholder ikke alle afskæringskriterier i bekendtgørelsen ift. Kategori 3 natur. Kategori 3 naturen er vurderet særskilt og det er vurderet at udvidelse ikke vil medføre en væsentlig påvirkning af naturområderne og jf. forarbejderne til udarbejdelse af afskæringskriterier, at produktionen ikke medfører en påvirkning af den omkringliggende natur.

Ligeledes gælder at det er vurderet at produktionen ikke vil medføre en påvirkning af beskyttede arter. Der er ingen eller minimal påvirkning af de registrerede leveområder for bilag IV arter. Derfor vurderes tilstedeværelsen af bilag IV arter omkring ejendommen at være foreneligt med den produktion der er på ejendommen og det forhold at der gives en tilladelse på ejendommen vil ikke medføre en øget påvirkning af arterne.

# B.6 Lugtemission

Enhver husdyrproduktion giver anledning til lugt inden for de nærmeste omgivelser. Hvor stort et område der påvirkes af lugt, afhænger af hvor stort produktionsareal der er på ejendommen og hvilken type dyr der er tale om. Desuden spiller vindretning, terræn- og beplantningsforhold ind. Lugt stammer primært fra stalden. Desuden kan lugt forekomme i forbindelse med arbejde med husdyrgødning og udbringning heraf.

Lugtemissionen i nudrift og ansøgt drift er beregnet i IT-ansøgningssystemet www.husdyrgodkendelse.dk. og er angivet i skemaet herunder:

|  |  |  |  |  |
| --- | --- | --- | --- | --- |
|  | **Lugt (LE/s)** | **Lugt (OU/s)** | **Faktisk lugt (LE/s)** | **Faktisk lugt (OU/s)** |
| Nudrift | 22503 | 50252 | 22503 | 50252 |
| Ansøgt drift | 145183 | 285757 | 145183 | 285757 |
| **Forskel** | 122680 | 235505 | 122680 | 235505 |

Som angivet i tabellen er der en stigning af lugt fra produktionen i forbindelse med godkendelsen.

Lugtemission i Odour Units (OU) beregnes med OML-modellen og i Lugt Enheder (LE) med FMK-modellen. Begge modeller beregner spredningen af lugtemissionen fra husdyrbruget på grundlag af produktionsarealets størrelse og lugtemissionsfaktorerne for den eller de pågældende dyretyper og staldsystemer fastsat i hhv. OU og LE, jf. husdyrgodkendelsesbekendtgørelsens bilag 3, B. Faktisk lugt er den beregnede lugtafgivelse til omgivelserne, efter at eventuelle teknologier til reduktion af lugtemission er inkluderet i beregningerne.

Der er ligeledes foretaget beregninger af lugtpåvirkningen til husdyrbrugets nærmeste naboer i www.husdyrgodkendelse.dk. Den beregnede geneafstand for områdetyperne nabobeboelse, byzone og samlet bebyggelse fremgår af nedenstående tabel:

|  |  |  |  |  |  |
| --- | --- | --- | --- | --- | --- |
| Bebyggelse | KumulationAntal  | Model | Korrigeret geneafstand(m) | Vægtet afstand til bebyggelse(m) | Genekriterie overholdt |
| Lyngdrupvej 75 (enkelt bolig) | 0 | Ny | 814 | 1451 | Ja |
| Hølundvej 38 (samlet bebyggelse) | 0 | Ny | 1342 | 4352 | Ja |
| V. Hassing (byzone) | 0 | Ny | 1828 | 4798 | Ja |

Kumulation

I forhold til naboer gælder ligeledes et kumulationsprincip, hvor kravene skærpes såfremt der ligger andre produktioner med en ammoniakemission over 750 kg indenfor en afstand af 100 meter fra enkeltliggende naboer eller 300 meter fra samlet bebyggelse eller byzone.

Der ligger ikke andre produktioner indenfor kumulationsafstandene.

Boligerne på ejendomme med landbrugspligt er ikke omfattet af det generelle beskyttelsesniveau. Dette samme gælder boliger ejet af ansøger.

**Vurdering**

Produktionen overholder bekendtgørelsens lugtgenekrav, og dermed vil der ikke være en belastning af området udover hvad der kan accepteres.

# B.7 Emissioner og genepåvirkninger

### Støj

#### Beskrivelse af støjkilder

Der kan forekomme støjkilder fra:

* Foderanlæg
* Ventilation
* Transport til og fra ejendommen
* Periodevis støj i forbindelse med markdrift

#### Driftsperiode for støjkilder

Det tilstræbes, at støjende aktiviteter afholdes i tidsrummet 7-18. Dog med undtagelse af den periodevise markdrift, hvor virksomheden er afhængig af vejret.

Der anvendes færdigblandet tørfoder og der er fodres 4 gange om dagen.

Foder leveres til foderladen hvor også kompressor mm. er placeret. Mølleriet er placeret indendørs og er derfor afskærmet fra omgivelserne, så støjen dæmpes mest muligt.

Ventilationen er stort set altid i drift, da det er nødvendigt i forhold til indeklimaet i staldene. Ventilationen renholdes for både at reducere elforbruget og for at reducere støj.

For så vidt angår støj fra landbrugsmaskiner vil der dagligt forekomme kørsel, samt jævnlig transporter med lastbil. Herudover vil der forekomme sæsonbetonet kørsel ved gylleudbringning og markarbejde.

Tiltag mod støjkilder

Støj søges generelt dæmpet ved valg af støjsvag teknologi og afskærmning. Endvidere søges al unødig tomgangskørsel undgået.

**Vurdering**

Det vurderes at ejendommens samlede støjbidrag, angivet som det ækvivalente, korrigerede støjniveau i dB(A) i punkter 1,5 m over terræn, målt eller beregnet ved nærmeste beboelses opholdsareal, ikke overskrider Miljøstyrelsens vejledende grænseværdier for støj, og den ansøgte drift af ejendommen kan ske uden væsentlig gene for omkringboende.

### Rystelser

Virksomhedens bidrag til niveauet for vibrationsniveauet (dB re 10-6 m/s2) målt som det maksimale KB-vægtede accelerationsniveau med tidsvægtning S må ikke overstige værdierne i Lavfrekvent støj, infralyd og vibrationer i eksternt miljø Orientering fra Miljøstyrelsen, nr. 9 1997,

|  |  |  |
| --- | --- | --- |
| Anvendelse | Tidpunkt | Vægtet accelerationsniveauLaw i dB |
| Boliger i boligområder (hele døgnet) | Hele døgnet | 75 |
| Boliger i blandet bolig/erhvervsområde | 18-7 | 75 |
| Børneinstitutioner og lignende | I åbningstiden | 75 |
| Boliger i blandet bolig/erhvervsområde | 7-18 | 80 |
| Kontorer, undervisningslokaler og lignende | Hele døgnet | 80 |
| Erhvervsbebyggelse | Hele døgnet | 85 |
| Kontorer og tilsvarende lokaler i erhvervsbebyggelse, hvor der foregår følsomme aktiviteter | Hele døgnet | 80 |

|  |  |  |  |
| --- | --- | --- | --- |
| Anvendelse | Tidspunkt | A-vægtet lydtryksniveau(10-160 Hz), dB | G-vægtet lydtryksniveaudB |
| Beboelsesrum, herunder børneinstitutioner og lignende | 18-7 | 20 | 85 |
| 7-18 | 25 | 85 |
| Kontorer, undervisningslokaler, og lignende støjfølsomme rum | Hele døgnet | 30 | 85 |
| Erhvervsbebyggelse | Hele døgnet | 35 | 90 |

Brug af maskiner i landbruget kan i nogle tilfælde give anledning til vibrationsgener. Dette vil typisk være rystelser maskinføreren udsættes for, fremfor rystelser der giver gener for det omgivende miljø. Denne type rystelser er en arbejdsmiljøfaktor og vurderingen af dette forhold indgår i arbejdspladsvurderingen (APV) og behandles ikke nærmere her.

**Vurdering**

I forbindelse med transporter kan der muligvis være vibrationer fra køretøjerne. Dette vil dog ikke være i et omfang der overstiger, hvad der almindeligvis må forventes fra kørsler på landets veje. Der er ikke nabobeboelser beliggende umiddelbart op til veje eller indkørsler til ejendommen. Rystelser fra ejendommen eller transporter i forbindelse med driften af denne forventes derfor ikke at give gener for omgivelserne, og det vurderes at grænseværdierne overholdes til alle områder nævnt i ovenstående tabeller.

### Lys

Lysforhold

Belysning af anlæg: Der vil være et vist lysudfald fra bygningernes vinduer, samt fra udendørsbelysning ved udleveringsrampe og ved foderindlevering.

Lyset i staldene er tændt i forbindelse med fodring af grisene og ophold i staldene.

Forurenings- og genebegrænsende foranstaltninger

Lyset vil udelukkende være tændt på det niveau som enten er foreskrevet af anden lovgivning eller i det omfang det er nødvendigt i forbindelse med ophold i staldene.

Udendørsbelysning vil være tilkoblet bevægelsessensorer eller automatisk slukning.

**Vurdering**

Det ansøgte projekt vil medføre mere belysning end i nudriften. Der vil dog udelukkende anvendes lys i de perioder hvor lysforholdene betyder at det er nødvendigt at have lys tændt, og der vil udelukkende være tale om udstråling fra bygningers vinduer. Det forventes derfor ikke, at ejendommens belysning vil påvirke omgivelserne i negativ retning.

### Fluer og skadedyr

Skadedyr

Generel bekæmpelse af skadedyr

Bekæmpelse af skadedyr fortages efter Aarhus Universitet, Institut for Agroøkologi fastsatte retningslinjer.

Fluegener

Kemisk fluebekæmpelse fortages efter Aarhus Universitet, Institut for Agroøkologi.

Rottebekæmpelse

Bekæmpelse af rotter fortages efter Aarhus Universitet, Institut for Agroøkologi retningslinjer.

Desuden følges de forbyggende foranstaltninger, som er fastlagt i Bekendtgørelse om bekæmpelse af rotter mv.

**Vurdering**

Det vurderes, at der med ovenstående udføres en effektiv og tilfredsstillende flue- og skadedyrsbekæmpelse.

### Støv

Den primære støvkilde er støv fra ventilationsanlæg. Der er overbrusning i alle stalde som reducerer støvproduktionen.

Der kan forekomme støv fra kørsel på de omkringliggende arealer og veje ved staldanlæggene, endvidere vil der være en mindre støvgene ved indlæsning af foder.

Forurenings- og genebegrænsende foranstaltninger

Der vil i det daglige være fokus på at minimere støvgener udenfor husdyrbruget, og i forbindelse med færdsel på ikke befæstede veje, vil der være særligt fokus omkring ejendommen beliggende nær ved vejene.

**Vurdering**

På baggrund af afstanden til de umiddelbare naboer og det faktum at der ikke ligger naboer op ad ikke befæstede veje omkring anlægget, samt husdyrbrugets fokus på minimering af støvgener i forbindelse med foderopbevaring og håndtering samt transporter, vurderes det, at det ansøgte ikke vil medføre væsentlige gener for omgivelserne som følge af støv.

### Transport

|  |  |  |
| --- | --- | --- |
| Transporter | Før godkendelse | Efter godkendelse |
| Antal/år | Antal/År |
| Transport af foder  | 145 | 400 |
| Afhentning af smågrise | 135 | 285 |
| Afhentning af slagtesøer | 52 | 52 |
| Afhentning af døde dyr | 100 | 120 |
| Halm | 12 | 24 |
| Udbringning husdyrgødning - gylle | 308 | 1537 |
| Affald | 52 | 52 |
| Levering af olie | 8 | 16 |
| Transporter i alt | 812 | 2486 |

**Vurdering af transportveje til og fra ejendommen**

Alt transport til og fra ejendommen med direkte adgang til den offentlige vej Aslundvej og privat indkørsel. Langs med Aslundvej findes flere andre beboelser, men der er ingen beboelser umiddelbart ved ejendommens udkørsler. Der kan forekomme gyllekørsel mm. langs andre veje, hvor der ligger beboelser, og her vil der være opmærksomhed omkring transporten, hvilket omfatter henstillinger til maskinstation om at reducere fart og om at udvise generelt hensyn til naboer.

Størstedelen af transporterne er af gylle, foder og afhentning af dyr. Samlet set forventes der en stigning i antallet af transporter med det ansøgte projekt.

Transporterne forventes hovedsageligt at foregå på hverdage inden for normal arbejdstid, dvs. kl. 6-18, men kan til tider foregå i aften- og nattetimerne. Transport til og fra husdyrbruget vil altid foregå ved hensynsfuld kørsel. Derudover tilstræbes, at al tung transport gennemføres på hverdage indenfor normal arbejdstid.

I højsæsonen for gyllekørsel kan der køres uden for normal arbejdstid, men dette vil foregå under hensyntagen til naboernes nattesøvn, så kørsel tæt på naboerne så vidt muligt ikke foregår senere end kl. 22 eller tidligere end kl. 6 på hverdage og ikke senere end kl. 23 og tidligere end kl. 8 i weekender og på helligdage.

**Vurdering**

Ved miljøgodkendelse af husdyrbrug er det muligt at regulere trafik internt på bedriften og ved ind- og udkørsel. Det gælder hvis trafikken giver anledning til gener for naboer tæt på ejendommen, eller f.eks. hvis oversigtsforholdene ved udkørsel til offentlig vej vurderes, at kunne give anledning til farlige situationer for trafikken.

Der kan ikke stilles vilkår til trafik på offentlig vej, som lovligt kan anvendes til kørsel med den type køretøjer, der anvendes til drift af husdyrbrug. Her er det vejmyndighedernes vurdering om der er et generelt problem, som skal tages hånd om. Det kunne f.eks. være vejens bæreevne, der ikke kan holde til særligt tunge køretøjer. Natur- og Miljøklagenævnet har i en tidligere klagesag fastslået: *” Spørgsmål om f.eks. belastning af det lokale vejnet reguleres ikke ved husdyrbrugloven, men af den relevante vejlovgivning, og afgøres af relevante vejmyndigheder. Færdsel på offentlig vej reguleres i øvrigt af færdselsloven og håndhæves af politiet.”*

Da der er tale om gode til- og frakørselsforhold til ejendommen og selvom der sker en stigning i antal transporter, vurderes det, at transporter til og fra ejendommen ikke medfører væsentligt øgede gener for de omkringboende.

### Egenkontrol

Ansøger har redegjort for følgende egenkontrol:

* Gødningsbeholderne følger reglerne for kontrol minimum hvert 10. år
* Logbog for overdækningen på gyllebeholderne
* En gang årligt udarbejdes ”Gødnings- og husdyrindberetning”,
* Overvågning af vand og strømforbrug
* Dokumentation for fasefodring og anvendelse af fytase
* Miljøledelsessystem
* E-kontrol 4 gange om året
* Gyllekøling
	+ - Der indgås en skriftlig aftale med en godkendt montør med VPO certifikat eller tilsvarende certificering om kontrol og service af gyllekølingsanlægget mindst én gang årligt. Den årlige kontrol vil som minimum bestå af følgende: - afprøvning og funktionssikring af trykovervågningssystemet, alarmen samt sikkerhedsanordningen, kontrol af kølekredsens ydelse, aflæsning og registrering af driftstimer.
		- Enhver form for driftsstop skal noteres i logbog med angivelse af årsag og varighed. Tilsynsmyndigheden skal underrettes ved driftsstop, der har en varighed på mere end 7 dage.
		- Registreringen fra logbogen, den skriftlige kontrolaftale, de årlige kontrolrapporter samt øvrige servicerapporter, skal opbevares på husdyrbruget i mindst fem år og forevises på tilsynsmyndighedens forlangende

Med ovenstående er der redegjort for, at der er fokus på management og egenkontrol på ejendommen. Ved at registrere og iagttage daglige rutiner og forbrug, kan eventuelle uhensigtsmæssige forhold identificeres og afhjælpes. Det vurderes samlet set at driften af husdyrbruget på adressen inkl. egenkontrol og management lever op til lovens krav. Driften af husdyrbruget forventes derfor samlet set ikke at medføre en væsentlig negativ virkning på miljøet

### Risici og håndtering

Brand

Kan opstå som følge af fejl i elinstallationer og medføre risiko for udslip af giftige stoffer. Dette søges undgået ved at vedligeholde el-udstyr og undgå adfærd, der kan beskadige ledninger og elektriske hjælpemidler.

Gylleudslip

Kan forekomme ved påkørsel af gyllebeholder, ved at en gyllebeholder, gyllekanaler eller pumpeledninger er utætte, eller ved at en gylletank kan sprænge.

Kan medføre nedsivning af gylle til grundvand, eller afstrømning af gylle til vandløb fra frosne marker eller efter ekstrem nedbør. Kan desuden give spild i forbindelse med læsning af gyllevogne.

Risiko for gylleudslip forsøges minimeret ved at:

* Der er ryddet op, hvor der arbejdes.
* Medarbejdere får god instruktion.
* Bygninger og maskiner vedligeholdes.
* Der er gode adgangs- og transportveje.
* Gylleanlæg holdes i orden, og pumpning af gylle overvåges
* Børn og fremmede har ikke adgang til betjening af gyllepumper mm.
* Der gennemføres de lovpligtige 10-årskontroller, hvor gylletankene kontrolleres af særligt uddannet personale.

Udslip af miljøskadelige stoffer

Hvor der opstår uheld med risiko for udslip af skadelige stoffer, kontaktes kommunens miljøberedskab. Hvor der er overhængende fare, alarmeres alarmcentralen på telefon 112.

Kemikalier

Forskellige hjælpemidler som rengørings- og desinfektionsmidler til staldrengøring, konserveringsmidler til foderbrug, medicin og andre hjælpestoffer, der kan udgøre en miljørisiko, håndteres og opbevares, så der ikke kan ske en utilsigtet udledning til miljøet.

Pesticider og sprøjteudstyr

Der er ingen opbevaring af pesticider.

Oplag af olie og andre kemikalier

Der 1 olietank på ejendommen. Den er placeret i foderladen.

Samlet vurdering af risikoelementer vedrørende miljøforhold

Det vurderes, at håndteringen af husdyrgødning foregår på en tilfredsstillende måde, og at husdyrbruget samlet set håndterer risikoelementerne korrekt og derfor ikke vil have en negativ påvirkning på miljøet og omgivelserne.

# B.8 Affaldsproduktion og ressourceforbrug

Der forventes en affaldsproduktion der er proportionel med virksomhedens størrelse og type.

Da der er tale om et IE-brug, så skal affaldshierarkiet, jf. § 6 b i lov om miljøbeskyttelse, iagttages (fremgår af § 35 i husdyrgodkendelsesbekendtgørelsen). Det betyder, at beskrivelsen skal illustrere, hvordan affaldshåndteringen på husdyrbruget lever op til affaldshierarkiet jf. Miljøbeskyttelseslovens § 6 b. Heraf fremgår det at affaldsforebyggelse og -håndtering skal ske i overensstemmelse med følgende affaldshierarki:

1) Affaldsforebyggelse.

2) Forberedelse med henblik på genbrug.

3) Genanvendelse.

4) Anden nyttiggørelse.

5) Bortskaffelse.

Husdyrbruget skal sortere sit affald og sikre, at mest muligt affald bliver sorteret fra til genbrug, genanvendelse og anden endelig materialenyttiggørelse. Affald som ikke kan genanvendes skal håndteres som forbrændingsegnet, deponeringsegnet eller farligt affald i henhold til Aalborg Kommunes regulativ for erhvervsaffald.

Husdyrbruget skal håndtere sit affald efter reglerne i affaldsbekendtgørelsens og affaldsaktørbekendtgørelsen. Det betyder, at husdyrbruget skal sortere deres erhvervsaffald og aflevere det til en godkendt affaldsmodtager med henblik på genbrug, genanvendelse eller anvendelse til anden endelig materialenyttiggørelse.

Ifølge affaldsbekendtgørelsen defineres erhvervsaffald egnet til materialenyttiggørelse som værende:

• Glasaffald

• Metalaffald

• Plastaffald

• Papiraffald

• Papaffald

• Træaffald

• Genanvendeligt farligt affald, herunder batterier og elektronik

• Genanvendeligt PVC-affald

• Andet affald, der er egnet til materialenyttiggørelse, fx byggeaffald og have-/parkaffald.

Husdyrbruget skal sikre en høj reel genanvendelse af affaldet og skal på anmodning fra kommunen kunne dokumentere, at affaldet bliver leveret til et godkendt affaldshåndteringsanlæg, som sikrer, at de enkelte affaldsfraktioner reelt bliver forberedt med henblik på genbrug eller genanvendt. Dokumentationen kan være fra behandlingsanlægget.

Virksomheder kan aflevere affaldet til:

• Et genanvendelsesanlæg eller et anlæg, som forbereder affald til genbrug, der er registreret i Affaldsregistret.

• En indsamlingsvirksomhed, der er registreret i Affaldsregistret.

• En virksomhed, som kan undlade at lade sig registrere efter bekendtgørelse om Affaldsregistret og om godkendelse som indsamlingsvirksomhed.

• Et kommunalt behandlingsanlæg, der er registreret i Affaldsregistret.

• En kommunal genbrugsplads eller en kommunal ordning efter § 11.

• En frivillig tilbagetagningsordning, jf. bekendtgørelse om affald.

Det vurderes, at husdyrbruget kan producere farligt affald, herunder for eksempel:

• Oliefiltre

• Batterier

• Spildolie

• Spraydåser

• Kanyler

• Kemikalierester

• Rester af kunstgødning

• Giftrester (også rottegift)

• Medicinrester

• Lysstofrør

Opbevaring af farligt affald kan udgøre en miljørisiko.

Vurdering

Ejendommen er omfattet af § 16 a og er derfor omfattet af miljøministeriets affaldsregulering og Aalborg Kommunes til enhver tid gældende affaldsregulativ for erhvervsaffald. Husdyrbruget skal derfor også være tilknyttet kommunens ordning for håndtering af farligt affald eller have aftale med en anden godkendt indsamler eller behandlingsanlæg, såfremt der opstår farligt affald på husdyrbruget.

**Affaldsmængder**

Nedenstående angiver anslåede og forventede mængder af affald årligt.

### Fast affald

|  |  |  |  |  |  |  |
| --- | --- | --- | --- | --- | --- | --- |
| **Affaldstype** | **Opbevarings-sted** | **Transportør** | **Modtageanlæg** | **Mængder pr. år** | **EAK-kode** | **ISAG-kode** |
| **Olie- og kemi-kalieaffald:** |  |  |  |  |  |  |
| Spildolie |  |  | - | - | 13.02.08 | 06.01 |
| Olietromle |  |  | - | - | 15.01.04 | 56.20 |
| Blyakkumulatorer | - | - | Kommunal modtagestation | ingen | 16.06.01 | 05.99 |
| Tørbatterier – NiCd |  | - | Kommunal modtagestation | 50 | 20.01.33 | 77.00 |
| Tørbatterier – Kviksølv |  | - | Kommunal modtagestation | ingen | 20.01.33 | 77.00 |
| **Fast affald:** |  |  |  |  |  |  |
| Tom emballage (papir/pap/plast) | Container | Kommunal ordning |  | 1500 kg | 15.01.01 | 50.00 |
| Bigbags af PE-plast | Container | Kommunal ordning |  | 100 kg | 15.01.02 | 52.00 |
| Lysstofrør og elsparepærer |  | Kommunal ordning | Kommunal modtagestation | 500 | 20.01.21 | 79.00 |
| Jern og metal | Intet fast | Produkthandler | Produkthandler | 500 kg | 02.01.10 | 56.20 |
| Diverse brændbart inkl. tomme medicinglas | Container | Hanstholm Container |  | Varierende mængder | Afhængig af indhold / 15.01.07 | 19.00 |
| Glas | Intet fast | Egen | Kommunal modtagestation |  | 20.01.02 | 51.00 |

**Vurdering**

Det vurderes at ejendommen lever op til affaldshierakiet og til affaldsregulativerne for Aalborg Kommune.

### Døde dyr

Døde dyr overdækkes med kadaverkappe indtil de afhentes af destruktionsanstalt, DAKA. Afhentning sker løbende. Animalsk affald opbevares så der ikke opstår uhygiejniske forhold, indtil afhentning til autoriseret destruktionsanstalt. Døde dyr opbevares på en plads sydøst for laden, ved indkørslen til sostaldene.

**Kemikalier generelt**

Eventuel opbevaring af brugte sprøjter vil ske i kanyleboks og bortskaffes i overensstemmelse med kommunens affaldsregulativ.

**Pesticider**

Der er ingen pesticider på ejendommen.

**Oliekemikalier**

Der er 1 indendørs olietank på ejendommen. Olietanken er placeret i foderladen.

### Spildevandsmængde

|  |  |  |  |
| --- | --- | --- | --- |
| **Spildevandstyper** | **m³ /år efter godkendelse** | **Afledes til** | **Rense-foranstaltning** |
| Rengøringsvand, drikkevandsspild mv. | 800 m³ | Gyllebeholder | Ingen |
| Sanitært spildevand fra beboelse  | 200 m3 | Nedsivning | Septiktank |

**Beskrivelse af spildevandstilledning**

800 m3/årspildevand tilledes gyllebeholder med flydende husdyrgødning.

**Beskrivelse af spildevandsafledning**

Rengøringsvand ledes fra stald til gyllebeholder.

Sanitært spildevand ledes til septiktank.

Tagvandet afledes til forsinkelsesbassin øst for ejendommen, hvorfra der er overløb til grøft.

### Energiforbrug

**Energi**

|  |  |  |
| --- | --- | --- |
| **Type** | **Forbrug nudrift** | **Forbrug ansøgt** |
| Elforbrug | 600.000 kwh | 1.100.000 kwh |
| Træpillefyr | 30 tons | 60 tons |

Ifølge Håndbog til driftsplanlægning 2015 udgivet af Seges er elforbruget ca. 301 kWh pr. årsso. Forbruget for en tilsvarende produktion jf. normtal for 3400 årssøer med 30 kg grise.

Elforbruget i svinestalden går primært til belysning og drift af teknisk udstyr, herunder etablering af gyllekøling.

Energibesparende foranstaltninger

Når der i anlægget udskiftes lysarmaturer sikres det, at der i det omfang det er foreneligt med biologiske forhold, at der vælges mellem de mest energibesparende systemer. F.eks. LED-belysning.

Vurdering

Elforbruget forventes at ligge på normforbruget. Det vurderes således at energiforbruget er af en størrelsesorden der passer til ejendommens drift, og at der anvendes den mest energibesparende teknologi i forhold til belysning og ventilation.

### Vandforbrug

Vand

|  |  |  |
| --- | --- | --- |
| **Type** | **Forbrug nudrift** | **Forbrug ansøgt** |
| Årligt forbrug af drikkevand | 10.000 m3 | 34.000 m3 |
| Årligt forbrug af vaskevand til vask af stalde | 700 m3 | 5000 m3 |

Vandforburget er vurderet ud fra normtal

Bedriften forsynes vand fra offentligt vandværk. Der forventes stigning i vandforbruget i forbindelse med tilladelsen.

Vandbesparende foranstaltninger

Drikkevandsinstallationerne på bedriften efterses og rengøres jævnligt med henblik på at undgå spild.

Eventuelle lækager i systemet identificeres straks og repareres hurtigst muligt.

**Vurdering**

Vandforbruget forventes at være omkring normforbruget.

### Reststoffer

Udbringning af husdyrgødning bliver foretaget efter de gældende generelle regler ift. indhold af fosfor, kvælstof og zink. Gyllen vil i øvrigt indeholde vand og fodersplid mm. Disse forhold er der i de generelle regler taget højde for og det vurderes derfor at udbringningen af gylle lever op til disse generelle regler.

### Foder

Der anvendes færdigblandet tørfoder. Foder opbevares i foderladen.

Der sikres effektiv fodring gennem foderets sammensætning og løbende foderkontroller, således at fodringen stemmer overens med dyrenes behov. Derudover er sundhedsstyring vigtig for en effektiv produktion med lavest muligt forbrug af foder- og hjælpestoffer. Der anvendes fasefodring på ejendommen, og der tilsættes fytase til foderet. Fytase medfører en bedre optagelse af fosfor fra foderet og dermed mindre fosfor i gyllen.

Der er på bedriften stor opmærksomhed mod at minimerer anvendelsen af råvarer i produktionen. Der laves således E-kontrol minimum en gang i kvartalet, for derigennem at kunne monitere fodereffektivitet og produktionseffektivitet. Der er fokus på at minimere spild af foderstoffer og på at optimere og minimere indholdet af fosfor og protein i foderstoffer, dog altid med fokus på virksomhedens produktionsresultater og ikke mindst dyrenes velbefindende.

**Vurdering**

Det vurderes at foderforbrug og tiltag i øvrigt vedr. foder lever op til en produktion af den ansøgte størrelse.

**Samlet vurdering af affalds- og ressourceforbrug**

Virksomheden er omfattet af Affaldsbekendtgørelsen og Aalborg Kommunes Affaldsregulativ for erhverv. Virksomheden oplyser, at reglerne efterleves.

Det vil sige, at

* Dagrenovationslignende og forbrændingsegnet affald bortskaffes til forbrænding.
* Deponeringsegnet affald skal frasorteres og opbevares, så vindflugt undgås.
* PVC-affald frasorteres og bortskaffes korrekt.
* Klinisk risikoaffald som kanyler, medicinflasker og lignende opbevares forsvarligt i egnet emballage

*Beskyttelse af jord, grundvand og overfladevand:*

* Farligt affald opbevares, så det ikke kan løbe til jord, grundvand eller overfladevand og beskyttet mod vejrlig. Tanke er sikret mod påkørsel.
* Eksisterende olietanke er reguleret af olietanksbekendtgørelsen. Nye tanke og/eller sløjfning af tanke skal anmeldes til Aalborg Kommune.

Det vurderes, at der er redegjort for et vand- og energiforbrug, der står mål med størrelsen af dyreholdet og alderen på staldene. Der er en stigning i ressourceforbruget som følge af godkendelsen.

# B.9 Valg af BAT

Alle stalde er med delvise spaltegulve. Gylletanke overdækkes og der etableres gyllekøling i den nye sostald 2.

|  |  |  |  |
| --- | --- | --- | --- |
|  | Stalde | Lagre | Total |
| Samlet BAT kravKg N/år | 13915 | 2111 | 16026 |
| Faktisk emissionKg N/år | 14815 | 1055 | 15871 |
| ForskelKg N/år |  |  | 155 |
| BAT krav overholdt |  |  | Ja |

Der anvendes overdækning af gyllebeholdere og gyllekøling for at reducere ammoniakfordampningen.

Gyllekøling

Ammoniakreduktionen er projekteret til 20 %.

Den nødvendige specifikke kølekapacitet kan beregnes ud fra formlen:

0,85\*x – 0,004\*x2 = ammoniakreduktionsprocent

20 % reduktion giver en specifik køleeffekt på 27 w/m2.

Den årlige køleydelse kan derfor beregnes til

27 w/m2\* m2 gyllekanaler\*8760 timer / 1000 w/kw = xx kwh.

I forhold til vilkår i godkendelsen opfordres Aalborg Kommune til at stille vilkår til ammoniakreduktionsprocent og specifik kølekapacitet, samt et vilkår om at der indsendes beregning over gyllekølingen når der er klarhed over det reelle areal af gyllekanalerne.

# B.10 Grænseoverskridende virkninger

Det er vurderet, at det udelukkende er produktionens emission af ammoniak der potentielt kan have en grænseoverskridende virkning. Det er dog vurderet at ammoniakemissionen har et niveau og en karakter, hvor hovedparten af emissionen vil påvirke lokalområdet og kun mindre del af emissionen vil bidrage til baggrundsbelastningen i omkringliggende lande. Det er derfor vurderet at produktionen ikke medfører grænseoverskridende virkninger hverken lokalt eller internationalt.

# IE-husdyrbrug

Der er tale om et IE-husdyrbrug, da der er over 750 årssøer på ejendommen.

# C.1 Foranstaltninger ved ophør

I forbindelse med ophør vil der blive truffet de nødvendige foranstaltninger med henblik på at overlevere anlægget i forsvarlig miljømæssig tilstand.

* + - Den resterende husdyrgødning i kummer og tanke vil blive fjernet
		- Fodersiloer/foderrum tømmes og rengøres
		- Staldene vil blive rengjort og spildevandet kørt ud på dyrkede arealer i henhold til lovgivningen
		- Udtjent inventar og andet metal vil blive leveret til produkthandleren
		- Udtjent elektronisk udstyr vil blive leveret til genbrug
		- Andet affald vil blive afhændet efter miljølovens forskrifter
		- Olietanke tømmes
		- Døde dyr fjernes
		- Gylletankene vil blive fjernet, når de ikke længere er brugbare for denne eller anden bedrift

# C.2 Anvendelse af BAT råvarer, energi, vand og management

### Management

Medarbejdere

De ansatte deltager løbende i relevante kurser. Der bliver udarbejdet APV for arbejdspladsen, opsat førstehjælpskasser og øjenskylleudstyr, og der er konstant værnemidler i form af beskyttelsesbriller, handsker, åndedræts- samt høreværn til rådighed for medarbejderne.

Oplæring

Der er oplæringsprogrammer for ansatte i relation til relevant lovgivning, herunder miljøgodkendelsen, beredskabsplanen, vedligeholdelse af udstyr.

Beredskabsplan

Der er udarbejdet en beredskabsplan, hvori telefonnumrene til kontaktpersoner og offentlige kontaktinstanser i forbindelse med eventuelle uheld er nedskrevet. Beredskabsplanen indeholder forholdsregler i forbindelse med uheld med kemikalier, driftsmateriel, gylle, brand m.v., og er tilgængelig for alle på arbejdspladsen.

Dagligt tilsyn

Ansøger eller dennes ansatte tilser dyr og produktionsanlæg flere gange hver dag. Der udføres små reparationer når det er nødvendigt, Såfremt der er behov for det, bliver der tilkaldt service til driftsanlægget som udføres af kompetent personale.

Mark- gødningsplan

Der bliver hvert år udarbejdet gødningsregnskab af en planteavlskonsulent.

Sprøjtejournal

Der føres sprøjtejournal.

Gødningsbeholderne følger reglerne for kontrol min. hvert 10 år.

Renoveringsplan for driftsudstyr og staldbygninger

Eksisterende sostald er bygget i 2009 og det vurderes derfor at der tidligst om 25-30 år bliver behov renovering.

Samlet BAT indenfor management

Det vurderes, at ejendommen anvender bedst tilgængelig teknik, indenfor følgende managementpunkter:

* Alle medarbejdere deltager løbende i relevante kurser.
* Der bliver udarbejdet en beredskabsplan som hænger tilgængelig for alle medarbejdere.
* Der foretages daglige tilsyn og løbende service og vedligehold på driftsanlæggene.
* Kvalitetskontrol
* Vurdering af tidshorisonten for større renovering af driftsinventar og driftsbygninger.
* Der er indført miljøledelse på ejendommen

Godt landmandskab

* Bedriftens medarbejdere uddannes løbende gennem kurser og efteruddannelse
* Medarbejdere er orienteret om, at ejendommen er miljøgodkendt, og hvilket ansvar der dermed følger. I bedriftens driftsregnskab registreres forbrug af indkøbt foder.
* Affald bortskaffes så vidt muligt til genbrug.
* Der udarbejdes gødningsregnskab på bedriften.
* Rengøring i og omkring siloer og bygninger foretages jævnligt med henblik på at minimere risikoen for lugt, skadedyr samt mindske risikoen for at der opstår uhygiejniske forhold.
* Sætte særlig fokus på dyrevelfærd og fortsat gøre en ekstraordinær indsats over for infektioner, som kan overføres fra dyr til mennesker.
* Tage hensyn til grund- og overfladevand, når driften tilrettelægges.

Rengøring og desinficering

Der er på bedriften stor opmærksomhed på at renholde stalde og omkringliggende arealer. En sideeffekt af godt indeklima er, at staldene lugter mindre end gennemsnittet, samt at ammoniakfordampningen ligeledes er lavere.

Overbrusning i svinestalde

Følger de lovmæssige krav om overbrusningsanlæg eller tilsvarende anordning til regulering af svins kropstemperatur.

**Miljøledelsessystem**

Der er i februar 2017 offentliggjort BAT konklusioner for husdyrbrug, hvilket medfører at alle IE-brug inden 21. februar 2021 skal have implementeret miljøledelse dog senest ved meddelelse af §16a miljøgodkendelse.

Miljøledelsen skal omfatte:

1) formulere en miljøpolitik med afsæt i husdyrbrugets miljøforhold,

2) fastsætte miljømål,

3) udarbejde handlingsplan for det eller de fastsatte miljømål,

4) minimum 1 gang årligt evaluere miljøarbejdet og om nødvendigt foretage justeringer af mål og handlingsplaner og

5) minimum 1 gang årligt gennemgå miljøledelsessystemet. Miljøledelse er allerede indført på husdyrbruget.

Se vedhæftede bilag.

### BAT energi

Energibesparende foranstaltninger

#### Belysning:

* Der anvendes energibesparende belysning.
* Lamper rengøres jævnligt
* Lyset er tændt i forbindelse med fodring og ophold i staldene. Fodring og ophold i staldene sker typisk i perioden 6-20 og i den periode vil lyset være tændt.

Det skal understreges, at tidspunkterne for lys er vejledende og der vil kunne være daglige og sæsonmæssige udsving i varigheden af tændt lys.

#### Korntørring:

Der er ingen korntørring på ejendommen.

Transport:

Køretøjer vedligeholdes og tomgangskørsel undgås. Ansøger har fokus på at minimere antal transporter.

#### Ventilation:

Der er undertryksventilation i alle stalde. Der er separat frekvens styring i hver sektion som styrer varme/ventilation. Herved sikres de mest optimale forhold for grisene og samtidig sikres også at der bruges mindst mulig energi. Desuden bliver udsugningsenhederne vasket for hvert hold nye grise. Herved reduceres vindmodstanden i aftrækskanalen og der spares store mængder energi.

Styring af ventilationen i staldene er med til at sikre et godt indeklima og samtidigt med til at reducere forbruget af energi til et absolut minimum.

### BAT vand

#### Vandbesparende foranstaltninger

* Anlæggets drikkevandsinstallationer rengøres og efterses jævnligt med henblik på at undgå spild.
* Ansøger bestræber sig på at minimere forbruget af vaskevand.
* Vandforbruget minimeres ved at der bruges drikkenipler over fodertruget. Dermed opsamles det vand, der spildes og der anvendes kun præcist det drikkevand grisene tapper.
* For ikke at bruge mere vand end nødvendigt og samtidig få en effektiv rengøring, anvendes højtryksrenser og iblødsætning, når staldene rengøres.
* Stophaner på vandslanger.
* Der udføres regelmæssig kalibrering af drikkevandsanlægget for at undgå spild.

### BAT – råvarer

Der er på bedriften stor opmærksomhed mod at minimerer anvendelsen af råvarer i produktionen. Der laves således E-kontrol minimum en gang i kvartalet, for derigennem at kunne monitere fodereffektivitet og produktionseffektivitet.

Der er fokus på at minimere spild af foderstoffer og på at optimere og minimere indholdet af fosfor og protein i foderstoffer, dog altid med fokus på virksomhedens produktionsresultater og ikke mindst dyrenes velbefindende.

* Foderproduktion og indkøb af foder sker på grundlag af foderplanlægning.
* Daglig regulering af fodertildeling.
* Der udarbejdes foderplaner, evt. i samarbejde med konsulent, og med anvendelse af nyeste viden indenfor svinefodring. Herved optimeres fodringen så unødigt forbrug af råvarer undgås.
* Godt management og sunde dyr.
* Foderanlæg justeres jævnligt, således at udfodret mængde svarer til dyregruppen og unødigt foderspild minimeres.
* Søerne fasefodres, dvs. at der fodres med forskellige foderblandinger afhængigt af dyrenes alder/levende vægt, og for avlsdyrenes vedkommende, afhængigt af hvor de befinder sig i reproduktionsfasen. Kravet til næringsstoffer er forskelligt, og ved at fasefodre indenfor normerne undgås en generel overforsyning med råprotein og fosfor, som ellers vil udskilles via husdyrgødningen og belaste miljøet.

### Samlet BAT-vurdering

Samlet vurderes det at projektet lever op til BAT indenfor punkterne, ammoniak, miljøledelse, management, fodringsstrategi, vand, energi, spildevand, støj, støv, lugt, opbevaring af husdyrgødning, forarbejdning af husdyrgødning og udbring af husdyrgødning, blandt andet baseret på punkterne i BREF-dokumentet og lovgivningskravene.

Risikoen ved MRSA eller antibiotikaresistens håndteres af generelle veterinærregler i fødevarestyrelsens regi.

I lovgivningen er der faste krav til BAT på ammoniakudledning, som sikrer at husdyrbrug vælger et staldsystem eller en teknologi blandt de bedste tilgængelige, for at begrænse ammoniakudledningen fra husdyrbruget.

De BAT-krav, der stilles til husdyrbrugene, bidrager til, at målet for fald i ammoniakemissionen i DK nås og at den sundhedspåvirkning ammoniak afstedkommer dermed imødegås. Når ammoniakudledningen begrænses, bidrager det også til en generel bedre beskyttelse af ammoniakfølsom natur, da baggrundsbelastninger hertil begrænses.

# C.3 Ikke teknisk resume af væsentlige alternativer

For at reducere ammoniakemissionen mest muligt er følgende alternativer undersøgt:

- gylleforsuring

- luftrensning

BAT niveauet er overholdt på husdyrbruget gennem anvendelse af overdækning af gylletanke og gyllekøling, og endda overopfyldt med 155 kg og det er vurderet at øvrige alternativer medføre en væsentlig og ikke proportional belastning af bedriftens økonomiske produktionsresultat, og alternativerne er derfor fravalgt.

# Miljøkonsekvensrapport

I relation til miljøkonsekvensrapportens krav til oplysninger jf. punkt B henviser til punkter B1-B10 i nærværende afsøgning, og den videre redegørelse i miljøkonsekvensrapporten tager udgangspunkt i ovennævnte oplysninger.

# E.1-a Udformning, dimensioner mm.

Ejendommen består af følgende produktionsbygninger:

Materialevalg

|  |  |  |  |  |  |
| --- | --- | --- | --- | --- | --- |
|  | **Grund-plan ca.** | **Byg-nings-højde ca.** | **Tag-hæld­ning** | **Bygningsmaterialer/farver** | **Anvendelse** |
|  | Sostald 1 | 6700 m2 | 9 m | 20º | Elementer hvid søsten, sort tag | Søer |
|  | Sostald 2 | 8323 m2 | 10 m | 20º | Elementer hvid søsten, sort tag | Søer |
|  | Klimastald | 7755 m2 | 11 m | 20º | Elementer hvid søsten, sort tag | Smågrise |
|  | Gylletank | 1015 m2 | 9 m | 20º | Elementer og grå overdækning | Gylle |
|  | Gylletank | 1050 m2 | 9 m | 20º | Elementer og grå overdækning | Gylle |
|  | Gylletank | 1050 m2 | 9 m | 20º | Elementer og grå overdækning | Gylle |
|  | Gylletank | 1050 m2 | 9 m | 20º | Elementer og grå overdækning | Gylle |
|  | Gylletank | 1050 m2 | 9 m | 20º | Elementer og grå overdækning | Gylle |

I øvrigt henvises til landskabsvurderingen under punkt B.4.

# E.1-b Forventede indvirkning på miljøet

Husdyrbruget forventer ingen væsentligt skadende virkninger på miljøet som følge af produktionen på ejendommen. På ejendommen følger og overholder man generelt dansk lovgivning, men i særdeleshed vurderes at lovgivningen om anvendelsen af gødning herunder husdyrgødningsbekendtgørelsen og husdyrloven i alt sin væsentlighed sikrer miljøet mod utilsigtede virkninger af husdyrproduktionen. De beskrevne krav til dansk landbrug indenfor kvælstofkvoter, fosforregnskab, vurdering af mulige skader på sårbar natur, vurdering af påvirkning af naboer mm. vurderes at forebygge og begrænse den mulige skade som landbrugsproduktionen kan have på miljøet.

Husdyrbrugets forventede potentielle væsentlige indvirkningerne på miljøet vurderes at være:

- påvirkning af vandmiljø

- påvirkning af omkringliggende natur

- påvirkning af naboer

### Vandmiljø

Projektet kan potentielt påvirke vandmiljøet, både grundvandsressourcen og ferske vande samt havmiljøet. Det er dog vurderet at de generelle virkemidler som virksomheden skal leve op til jf. anden lovgivning, modvirker de potentielle væsentlige påvirkninger af vandmiljøet. Herunder gælder erhvervets generelle krav til opsamling af overskudskvælstof gennem efterafgrøder, og skærpede krav til fosforoverskud fra bedrifterne.

Kumulation

Produktionen af fødevarer vil altid medføre en påvirkning af miljøet, men I Danmark er der skrappe kvotekrav til anvendelsen af kvælstof til planteavl, således at ikke alle planter tildeles den gødning de har brug for. Dette krav, sammen med ovenstående efterafgrøder mm. betyder at der, selv i kumulation med andre ejendommen, må forventes en minimal påvirkning af miljøet.

### Natur

Påvirkning af den omkringliggende natur gennem deposition af ammoniak kan i visse tilfælde medføre en væsentlig påvirkning af naturen. Der er dog opstillet en række krav og kriterier for hvornår en påvirkning er væsentlig, og bedriften overholder disse krav til alle naturkategorier i området. Det er derfor vurderet at produktionen ikke medfører en væsentlig påvirkning på naturen i området.

I relation til bilag IV dyre- og plantearter vurderes bekendtgørelsens afskæringskriterier i alt sin væsentlighed at reducere påvirkningen af sådanne arter til et absolut minimum, og at disse arter derfor ikke påvirkes negativt af produktionen.

Kumulation

Bedriftens påvirkning af særlig sårbar natur er vurderet i forhold til kumulation med øvrige bedrifter i nærområdet. I relation til særlig sårbar natur er der skærpede krav til bedriftens tilladte påvirkning af et særligt sårbart område, såfremt der ligger andre bedrifter i nærheden af den sårbare natur.

### Naboer/lugt

Alle husdyrproduktioner medfører en emission af lugt, støv, støv og lys. Disse emissioner spredes omkring bedriften afhængig af vind, højde på afkast, hastighed på luften i ventilator og temperatur. I relation til lugt vurderes denne spredning omkring ejendommen i husdyrgodkendelse.dk, hvor i forvejen fastsatte afskæringskriterier i forhold til enkeltliggende naboer, samlet bebyggelse og byzone/sommerhusområde skal overholdes. Bedriften overholder disse afskæringskriterier og derfor vurderes bedriften ikke at påvirke miljøet væsentligt med hensyn til lugt.

Kumulation

I forhold til naboer gælder ligeledes et kumulationsprincip, hvor kravene skærpes såfremt der ligger andre produktioner med en ammoniakemission over 750 kg indenfor en afstand af 100 meter fra enkeltliggende naboer eller 300 meter fra samlet bebyggelse eller byzone.

Der ligger ikke øvrige produktioner indenfor disse afstande og derfor er kumulationen med andre husdyrbrug ikke vurderet.

# E.1-c Risiko for ulykker mm.

### Risici og håndtering

Brand

Kan opstå som følge af fejl i elinstallationer og medføre risiko for udslip af giftige stoffer. Dette søges undgået ved at vedligeholde el-udstyr og undgå adfærd, der kan beskadige ledninger og elektriske hjælpemidler.

Gylleudslip

Kan forekomme ved påkørsel af gyllebeholder, ved at en gyllebeholder, gyllekanaler eller pumpeledninger er utætte, eller ved at en gylletank kan sprænge.

Kan medføre nedsivning af gylle til grundvand, eller afstrømning af gylle til vandløb fra frosne marker eller efter ekstrem nedbør. Kan desuden give spild i forbindelse med læsning af gyllevogne.

Risiko for gylleudslip forsøges minimeret ved at:

* Der er ryddet op, hvor der arbejdes.
* Medarbejdere får god instruktion.
* Bygninger og maskiner vedligeholdes.
* Der er gode adgangs- og transportveje.
* Gylleanlæg holdes i orden, og pumpning af gylle overvåges
* Børn og fremmede har ikke adgang til betjening af gyllepumper mm.
* Der gennemføres de lovpligtige 10-årskontroller, hvor gylletankene kontrolleres af særligt uddannet personale.

Udslip af miljøskadelige stoffer

Hvor der opstår uheld med risiko for udslip af skadelige stoffer, kontaktes kommunens miljøberedskab. Hvor der er overhængende fare alarmeres alarmcentralen på telefon 112.

Kemikalier

Forskellige hjælpemidler som rengørings- og desinfektionsmidler til staldrengøring, konserveringsmidler til foderbrug, medicin og andre hjælpestoffer, der kan udgøre en miljørisiko, håndteres og opbevares, så der ikke kan ske en utilsigtet udledning til miljøet.

Pesticider og sprøjteudstyr

Ingen opbevaring af pesticider.

Oplag af olie og andre kemikalier

Der findes 1 olietank på ejendommen. Den er placeret i foderladen.

Samlet vurdering af risikoelementer vedrørende miljøforhold

Det vurderes, at håndteringen af husdyrgødning foregår på en tilfredsstillende måde, og at husdyrbruget samlet set håndterer risikoelementerne korrekt og derfor ikke vil have en negativ påvirkning på miljøet og omgivelserne.

### Beskrivelse af risikominimering

Gyllebeholderne bliver etableret således at bund og vægge er tætte, og den kan modstå mekaniske, termiske og kemiske påvirkninger. Gyllebeholderne tømmes regelmæssigt af hensyn til vedligeholdelse og inspektion.

Gyllevognene vil fyldes med sugestuds. Herved elimineres mulighederne for gyllesplid i forbindelse med pumpefejl og påfyldning af gyllevogn. Anvendelse af sugestuds betragtes som den mest miljøforsvarlige måde at fylde gyllevognen.

Endvidere bemærkes, at anlægget er under dagligt opsyn. Alle medarbejdere vil desuden blive instrueret i forholdsregler i tilfælde af uheld.

# E.1-d Væsentlige alternativer

Husdyrbruget har i forbindelse med godkendelsen vurderet på alternativer indenfor ammoniakreduktion og lugtreduktion. Produktionen lever op til Miljøstyrelsens fastsatte afskæringskriterier for lugt og ammoniak, herunder det vejledende BAT niveau for ammoniak. Det er derfor vurderet at investering i yderligere emissionsreducerende teknologi som luftrensning eller forsuring ikke vil være et proportionalt tiltag, og disse er derfor udeladt.

Det er vurderet ikke at være relevant at vurdere på alternative placeringer af de ansøgte bygninger. Bygningerne er placeret i tilknytning til eksisterende byggeri, og som sådan er det vurderet at der ikke findes reelle alternativer til de ansøgte placeringer.

Gyllebeholderne er placeret sammen med eksisterende beholder, og holder sig indenfor en naturlig kvadratisk bygningsparcel afgrænset i mod øst af nuværende ældre lader og beboelsen og mod vest og syd af læhegn. Alternative placeringer kan udelukkende være nord for sostald 2, hvor de nye gylletanke så vil ligge med stor afstand til eksisterende tank og ydelrigere vil kunne begrænse evt. fremtidige udvidelsesmuligheder. Det vurderes derfor at der ikke er reelle væsentlige alternativer til den ansøgte placering.

# E.2 Ikke teknisk resume

I dette afsnit er der nævnt de væsentligste foranstaltninger for at begrænse det ansøgte projekts virkninger på miljøet. I alle de foregående afsnit, vil man kunne læse yderligere om de anvendte foranstaltninger og vurderingerne heraf.

* Ejendommen er ikke beliggende i område med særlige landskabelige interesser.
* Staldsystemerne i alle stalde er med delvist spaltegulv med henblik på at minimere ammoniakfordampningen fra staldanlægget.
* Gylletankene overdækkes og der anvendes gyllekøling for at reducere ammoniakemissionen fra anlægget.
* Der udarbejdes mark-/gødningsplan for ejendommens jordtilliggende, hvorved fosfor- og nitratudvaskning minimeres.
* Spildevandsledningerne, herunder tagvand, overfladevand og sanitært spildevand er adskilt fra hinanden efter gældende regler, for at undgå en forurening af overflade- og grundvand.
* Der foretages forskellige egenkontroller, for at bl.a. at følge produktionen, forbrug af fx foder, el og vand m.m.
* Der er udarbejdet en beredskabsplan for ejendommen.

# E.3 Kompetente ekspert

Miljøkonsekvensrapporten er udarbejdet af Cand.scient Jakob Altenborg fra Miljø & Natur Landbrugsrådgivning.

# F.1-a Husdyrbrugets placering

Der henvises til punkt B.4

# F.1-b Fysiske karakteristika

Der henvises til punkt E.1-a

# F.1-c Energibehov og forbrug

Der henvises til punkt B.8

# F.1-d Reststoffer og emissioner

Der henvises til punkterne B.5 for ammoniak, B.6 for lugt, B.7 for Støj, rystelser og støv og B.8 for affald

# F.2 Rimelige alternativer

Ejendommens placering og det forhold at eksisterende stalde ønskes anvendt i den fortsætte drift betyder at det er vurderet at der ikke findes rimelige alternativer til den ansøgte godkendelse. Eneste alternativ er er referencescenariet.

# F.3 Referencescenarie

Referencescenariet i den ansøgte produktion vurderes at være den eksisterende produktion og eksisterende produktionsbygninger. Der forventes derfor udvikling i forhold til referencescenariet, således at påvirkningen af omgivelserne med ammoniak vil stige, og lugtemissionen fra husdyrbruget vil stige. I forhold til referencescenariet vurderes stigning af påvirkningerne dog som uden reel betydning for det omkringliggende miljø.

# F.4

Generelt gælder for alle nedenstående forhold at det vurderes at husdyrbrugets påvirkning hovedsageligt er begrænset til lokalområdet, dog undtagen klimagasser. Projektets direkte indvirkninger er beskrevet, og der vurderes ikke at være væsentlige sekundære eller langsigtede virkninger. Det er vurderet at de miljøbeskyttelsesmål der er vedtaget i Danmark og EU er implementeret i den gældende lovgivning for området, og at der i den kontekst ligeledes er foretaget vurderinger af effekten af de enkelte påvirkninger både lokalt og internationalt.

Befolkningen og menneskers sundhed

Der er ingen forventning om at husdyrbruget vil påvirke befolkningen eller menneskers sundhed. Husdyrbruget er placeret med god afstand til tættere befolkede områder og den potentielle påvirkning af sundheden vurderes at være begrænset til de nærmeste omgivelser omkring husdyrbruget. Ifølge Miljøstyrelsens vurdering af luftforureningens påvirkning af mennesker og miljø, er der ikke angivet en direkte effekt at luftforureningen fra husdyrbrug på menneskers sundhed.

Biodiversiteten

Biodiversiteten kan potentielt påvirkes af husdyrbrugets emission af ammoniak. Miljøstyrelsen har fastlagt en række faste definerede naturkategorier som er oplistet i punkt B.5. Her fremgår ligeledes naturkategoriernes sårbarhed for ammoniak. Det vurderes derfor at så længe sårbarhederne i forhold til ammoniak overholdes vil der ikke være en påvirkning af biodiversiteten fra husdyrbruget.

Jordarealer og jordbund

Husdyrbrugets produktion foregår i lukkede systemer (stalde) og der vil derfor ikke være en løbende påvirkning af jordbunden eller jordarealet. I forbindelse med anlægsfasen har der været en påvirkning helt lokalt, men denne påvirkning vurderes ikke at have en væsentlig påvirkning på miljøet.

Vand

Husdyrbrugets produktion foregår i lukkede systemer (stalde) og der vil derfor ikke være en påvirkning af vandressourcerne som følge af husdyrbrugets placering eller drift.

Luft og Klima

Luften påvirkes med udledning af ammoniak og lugt. Disse faktorer kan have en ikke uvæsentlig lokal påvirkning, men udover nærområdet (300 m radius) vurderes påvirkningerne at være af underordnet karakter.

I relation til emission af klimagasser har det ikke været muligt at finde empiriske data der gør det muligt direkte at kvantificere effekten af det enkelte husdyrbrug. Men ifølge Mette Hjort Mikkelsen et al kommer 20 % af udledningen af klimagasser til atmosfæren i Danmark fra husdyrproduktionen. Det er derfor en ikke uvæsentlig mængde klimagasser der udledes fra husdyrproduktionen.

Det har ikke været muligt at finde kilder, der gør det muligt at sammenligne emissionen af drivgasser fra dansk husdyrproduktion med husdyrproduktion i f.eks. Østersølandene. Denne sammenligning vurderes at være relevant i forhold til at den samlede produktion af fødevarer ikke kan forventes at falde i de kommende år, som følge af befolkningstilvæksten. Derfor for at kunne vurdere effekten af en reduktion af klimagasser i dansk husdyrproduktion vil det være nødvendigt at vurdere hvad evt. store krav til reduktion af klimagasser vil betyde af udflytning af husdyrproduktion til lande med mindre skrappe miljøkrav end de danske. Atmosfæren er ligeglad om klimagaserne kommer fra Danmark eller fra Polen.

Det er muligt at reducere emissionen af klimagasser gennem bl.a. forsuring af gylle. Forsuring af gylle er dog omkostningsfuldt, og i det omfang at det vil blive pålagt generelt, vil en stor del af svineproduktionen flyttes til lande uden sådan et krav.

Samlet vurderes husdyrbruget ikke at påvirke klimaet mere end et tilsvarende husdyrbrug i Danmark, og det vurderes at yderligere indgreb i forhold til klimaet, bør være gennem generel regulering.

Kulturarv og landskab

Husdyrproduktionen er beliggende i et område uden særlige landskabelige værdier og uden kulturarv. Det vurderes derfor at der ikke vil være en væsentlig påvirkning af disse forhold.

# F.5-a Anlæggelse og tilstedeværelse af husdyrbruget

I forbindelse med anlæggelsesfasen vil der lokalt være en påvirkning med støj og støv, men derudover vurderes anlægsfasen ikke at medføre en påvirkning af miljøet.

Tilstedeværelsen af husdyrbruget vil påvirke næromgivelserne med ammoniak, lugt, støj og støv. Disse forhold er behandlet under punkt B.5, B.6 og B.7. Samlet set vurderes tilstedeværelsen, ud fra objektive kriterier opstillet af Miljøstyrelsen i Husdyrgodkendelsesbekendtgørelsen, ikke at føre til en væsentlig påvirkning af området. Særligt ikke taget i betragtning at overdækningen af gyllebeholderne og anvendelsen af gyllekøling reducerer ammoniakfordampningen fra husdyrbruget.

# F.5-b Brugen af naturressourcer

Brugen af naturressourcer begrænser sig til vandforbrug til drikkevand. Der er indført miljøledelse på husdyrbruget og som en naturlig del heraf sker der en løbende monitering af vandforbruget. Vandressourcen er i øvrigt ikke begrænset i området. Det vurderes derfor at der ikke vil være en påvirkning af vandressourcen.

# F.5-c Emission af forurenende stoffer

Emission af ammoniak og lugt vurderes at være den væsentligste kilde til påvirkning af miljøet fra husdyrbruget. Begge forhold er vurderet i afsnit B.5 og B.6 og nærværende miljøkonsekvensrapport giver ikke anledning til andre vurderinger og konklusioner.

Forhold som støj og vibrationer mm. er behandlet og vurderet i afsnit B.7 Nærværende miljøkonsekvensrapport giver ikke anledning til andre vurderinger og konklusioner.

Bortskaffelsen af og genanvendelsen af affald er behandlet i afsnit B.8 og nærværende miljøkonsekvensrapport giver ikke anledning til andre vurderinger og konklusioner

# F.5-d Faren for sundhed, kulturarv og miljø

I henhold til afsnit E.1-c og afsnit F.4, vurderes faren for menneskers sundhed, kulturarv og miljøet som værende ikke væsentlig.

# F.5-e Kumulation

Under punkt B.5 er kumulationen i relation til særlig sårbar natur i nærheden af husdyrbruget vurderet. Det forventes ikke at projektet medfører en påvirkning af de nærmeste særligt sårbare områder.

# F.5-f Indvirkning på klimaet

Husdyrbrug påvirker atmosfæren med udledning af særligt klimagasserne metan og lattergas (Sven g. Sommer et al, 2007). I henhold til Mette Hjort Mikkelsen et al udgør drivhusgasserne fra husdyrbrug ca. 20 % af den samlede udledning af drivhusgasser fra Danmark. Det har ikke umiddelbart været muligt at finde empiriske tal der gør det muligt at kvantificere den specifikke udledning fra husdyrbruget. Det vurderes dog heller ikke som relevant idet vurderingen af effekten alligevel skal foretaget i kumulation med øvrige emissioner af drivhusgasser, herunder den samlede udledning i Danmark. I forhold til den samlede udledning af drivhusgasser i Danmark er den ansøgte produktion og dermed emission ubetydelig, og det vurderes derfor at det ansøgte projekt i sig selv ikke vil medføre en væsentlig påvirkning af miljøet i forhold til udledningen af klimagasser, men det kan ikke udelukkes at projektet i kumulation med den øvrige udledning af drivhusgasser i Danmark og resten af verden, kan medføre en negativ påvirkning af klimaet. Det vurderes dog ikke som en rimelig udfordring at løse denne problematik i en konkret miljøgodkendelse.

# F.5-g Anvendte teknologier

Der anvendes delvist spaltegulv gulv, overdækning af gylletanke samt gyllekøling for at reducere ammoniakfordampningerne fra ejendommen.

# F.6 Metoder eller beviser

Der er ikke identificeret væsentlige virkninger på miljøet og der er derfor ikke anvendt metoder eller beviser til at forudberegne virkningerne.

# F.7 Påtænkte foranstaltninger

Der er ingen påtænkte foranstaltninger til at forebygge eller begrænse miljøpåvirkningerne, idet der ikke er identificeret væsentlige virkninger på miljøet som følge af den ansøgte husdyrproduktion.

# F.8 Større ulykker og katastrofer

Der er udarbejdet en beredskabsplan i henhold til Rådets direktiv 2012/18/EU. I beredskabsplanen er de væsentligste risikofaktorer beskrevet og forholdsregler i tilfælde af uheld er beskrevet.

Den største risiko for større skade på miljøet vurderes at være brud på gylletank. I den forbindelse vil en større mængde gylle kunne forurene vandmiljøet. Derfor er der i beredskabsplanen beskrevet hvordan der skal foretages opdæmninger. Risikoen for brud på gyllebeholder vurderes at være meget lille. Gyllebeholderne kontrolleres således hvert 10. år for holdbarhed og stand, og der foretages årlig inspektion af ejer der kan være med til at sikre at evt. brud bliver identificeret inden et egentligt kollaps af tanken.

# F.9 Ikke teknisk resume

Miljøkonsekvensrapportens afsnit F har til formål at identificere forhold på husdyrbruget som kan medføre en væsentlig skadelig virkning på miljøet. I afsnittet er gennemgået effekten af:

* Ammoniak
* Lugt
* Klimagasser
* Støv
* Støj
* Menneskers sundhed
* Naturressourcer
* Vibrationer
* Affald

Der er ikke identificeret forhold på husdyrbruget som kan medføre en væsentlig virkning på miljøet.

# F.10 Referenceliste

Miljøstyrelsens hjemmeside - Luftforureningens påvirkning af mennesker og miljø

Mette Hjorth Mikkelsen, Rikke Albrektsen, Ole-Kenneth Nielsen og Steen Gyldenkærne – debat indlæg i Altinget.dk: Forskere: Reduktion i drivhusgasser fra landbruget er "tæt knyttet til husdyr­produktion"

Sven G. Sommer et al. Aktuel videnskab 5, 2007: Drivhusgasser og husdyrproduktion